將至南嶽先寄演公禪師善公華嚴
作者：呂本中
朝代：宋

paragraphs: 胡馬揚塵烽燧作，我行乃在天一角。
江西趼足過湖南，本赴郴陽故人約。
中途羣盜又蜂起，所至往往爲囊橐。
遲回改路心自笑，隱忍畏事人所薄。
不因此去渡湘水，更欲何時到南嶽。
山中况有二老人，萬里同來且安樂。
遙瞻見我應大笑，白鬚黒面都如昨。
平生故舊幾人在，不早從公老丘壑。
自經喪亂可過從，每一思之懷抱惡。
請公更說因地初，一解人間因慧縛。